Szám: 1-4/2015.

2. számú napirend anyaga

**Előterjesztés**

Zalaszentgrót Város Önkormányzata Képviselő-testületének

2015. március 26-i rendes ülésére

**Tárgy:** A személyes gondoskodást nyújtó szociális ellátások térítési díjairól szóló önkormányzati rendelet módosítása

**Tisztelt Képviselő-testület!**

A szociális igazgatásról és a szociális ellátásokról szóló 1993. évi III. törvény (a továbbiakban: Sztv.) 86. § (1) bekezdésének b) pontja alapján a települési önkormányzat köteles étkeztetést biztosítani. Az Sztv. 62. § (1) bekezdése szerint az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani, különösen koruk, egészségi állapotuk, fogyatékosságuk, pszichiátriai betegségük, szenvedélybetegségük, vagy hajléktalanságuk miatt.

A Zalaszentgrót és környező települések Intézményfenntartó Társulása többek között a szociális étkeztetési feladatok közös ellátására létesült, amelynek értelmében a Társulás feladata a Zalaszentgróti Szociális és Gyermekjóléti Alapszolgáltatási Központon keresztül a szociálisan rászorulóknak a napi egyszeri meleg étkeztetés biztosítása Zalaszentgrót város, Almásháza, Kallósd, Sénye, Tekenye és Tilaj községek közigazgatási területére kiterjedően.

A Társulási megállapodás 6. pontja alapján a személyes gondoskodást nyújtó ellátásokról, azok igénybevételéről, valamint a fizetendő térítési díjakról a gesztor önkormányzat – nevezetesen Zalaszentgrót Város Önkormányzata – a Magyarország helyi önkormányzatairól szóló 2011. évi CLXXXIX. törvényben meghatározottak szerint rendeletet alkot. Az Sztv.-ben foglaltak alapján a személyes gondoskodást nyújtó ellátásokért fizetendő intézményi térítési díjakat a fenntartó minden évben felülvizsgálja és az általa módosított intézményi térítési díjakat a tárgyév április 1-jéig megállapítja.

Az intézményi térítési díj a személyes gondoskodás körébe tartozó szociális ellátások ellenértékeként megállapított összeg. Az intézményi térítési díjak kiszámolásának 2015. január 1-jétől módosult szabályai szerint az intézményi térítési díj összege nem haladhatja meg a szolgáltatási önköltséget /Sztv. 115. § (1) bekezdése/. Az intézményi térítési díjat integrált intézmény esetében is szolgáltatásonként kell meghatározni, a közös költségelemek szolgáltatásonkénti közvetlen költségeinek arányában történő megosztásával.

A módosítás értelmében megszűnt tehát az intézményi térítési díj számításának azon módja, amely az intézményi térítési díjat a szolgáltatási önköltség és az állami támogatás különbözeteként rendelte megállapítani. Az új szabály szerint az intézményi térítési díj meghatározásakor a szolgáltatási önköltség az intézményi térítési díj felső határa. A módosítás a fenntartók számára rugalmasabb térítési díj megállapítást tesz lehetővé, másrészt hangsúlyosabbá teszi az öngondoskodás elvének érvényesülését azok esetében, akik jövedelmi és vagyoni helyzetük alapján erre képesek.

A Társuláson keresztül biztosított szociális szolgáltatások intézményi térítési díjának összege az idei esztendőben is differenciáltan változik a házi segítségnyújtás, valamint az étkeztetés tekintetében, az idősek nappali ellátását ugyanakkor változatlan mértékben javasoljuk elfogadni. Az előterjesztés 1. számú mellékletéként csatolásra került a Zalaszentgróti Szociális és Gyermekjóléti Alapszolgáltatási Központ és a Zalaszentgróti Gazdasági Ellátó Szervezet részéről együttesen összeállított díjszámítás, amely alapját képezi a 2015. évi térítési díjak megállapításának.

A Zalaszentgróti Szociális és Gyermekjóléti Alapszolgáltatási Központ intézményvezetője az étkeztetési díj vonatkozásában a három helyett négy jövedelemsáv kialakítását javasolja, tekintettel az Sztv. módosult 115. § (1) bekezdésének rendelkezésére, amelynek eredményeképpen az intézményi térítési díj bruttó összege 165 Ft,-tal emelkedett (bruttó 620,-Ft). A hatályos rendelet a jövedelem nyugdíjminimum %-ához viszonyított nagysága szerint három jövedelemsávot rögzít:

|  |
| --- |
| **Jövedelem nyugdíjminimum %-ához viszonyított nagysága** |
| Jövedelem < öregségi nyugdíjminimum 200 %-a |
| Jövedelem = öregségi nyugdíjminimum 200-300 %-a |
| Jövedelem > öregségi nyugdíjminimum 300 %-a |

A jelen előterjesztés 2. számú mellékleteként csatolt módosító rendelet-tervezet az intézményi térítési díj jelenlegi módosítással megemelkedő összege okán négy jövedelmi sáv szerint differenciálja az ellátásra jogosultakat, amelynek értelmében nem az öregségi nyugdíjminimum 300 %-a feletti jövedelemmel rendelkezők, hanem az öregségi nyugdíjminimum mértékét 400 %-ban meghaladó (114.000,-Ft feletti) jövedelemmel bíró ellátottak lesznek kötelesek a teljes árú intézményi térítési díj megfizetésére.

|  |
| --- |
| **Jövedelem nyugdíjminimum %-ához viszonyított nagysága** |
| Jövedelem < öregségi nyugdíjminimum 200 %-a |
| Jövedelem = öregségi nyugdíjminimum 200-300 %-a |
| Jövedelem = öregségi nyugdíjminimum 300-400 %-a |
| Jövedelem > öregségi nyugdíjminimum 400 %-a |

A személyes gondoskodást nyújtó szociális ellátások térítési díjáról szóló 29/1993. (II. 17.) Korm. rendelet 3. § (4) bekezdését figyelembe véve az intézményi térítési díjat és a személyi térítési díjat az 1 és 2 forintos címletű érmék bevonása következtében szükséges kerekítés szabályairól szóló [2008. évi III. törvény 2. §](http://optijus.hu/loadpage.php?dest=OISZ&twhich=100141#sid3584)-ának megfelelő módon kerekítve kell meghatározni.

A fentiekre tekintettel a szociális étkeztetés javasolt intézményi térítési díja a tavalyihoz képest emelt összegben, azaz bruttó 620,-Ft-ban került megállapításra. A szállítási költség viszont változatlanul, 75,-Ft-os árban lett meghatározva. A térítési díjemelkedés a házi segítségnyújtás esetében 125 %-os mértékű, ennek megfelelően a házi segítségnyújtás óradíjára 125,-Ft elfogadása javasolt.

A tervezet az idősek nappali ellátásánál a számítás ellenére nem tartalmaz értékelhető díjjavaslatot, tekintettel arra, hogy a kizárólag ezen ellátást igénybevevők száma mára jelentősen lecsökkent, valamint az intézmény költségvetéséből az ellátás biztosítása megoldható térítési díj nélkül.

A tervezet rendelkezik a módosított térítési díjak 2015. április 1-jei hatályba lépésének időpontjáról.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

**A rendelettervezet jelentősnek ítélt hatásai:**

A rendeletmódosítás a jelenlegi szolgáltatási minőség megtartásával a társadalmi elégedettséget szolgálja, ugyanakkor a térítési díjak növekedése az ellátottak számára többletterhet jelent. Az adminisztratív terhek a rendelet módosítását követően nem változnak. A rendelet módosítása környezeti és egészségi hatással nem jár.

**A rendelet megalkotásának szükségessége, a jogalkotás elmaradásának várható következményei:**

A rendeletmódosítást indokolja a jogszabályban előírt kötelezettségek és a gazdasági hatások összessége. Utóbbi az inflációs ráta révén szükségszerűen előálló költségnövekedést takarja. A jogalkotás elmaradása a gazdasági hatásokból kifolyólag a minőség csökkenését, romlását okozhatja.

**A rendelet alkalmazásához szükséges személyi, szervezeti, tárgyi és pénzügyi feltételek:**

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek rendelkezésre állnak. Tehát nem keletkeztet többletfeltételeket a korábbiakhoz képest.

A Pénzügyi és Ügyrendi Bizottság az előterjesztést a 2015. március 23-i ülésen tárgyalja és a bizottság határozata a testületi ülésen kerül ismertetésre.

Kérem a Tisztelt Képviselő-testületet, hogy az előterjesztés megvitatását követően a mellékelt módosító rendelet tervezetet elfogadni szíveskedjen.

**Zalaszentgrót,** 2015. március 20.

Baracskai József




polgármester

Az előterjesztés a törvényességi

követelményeknek megfelel.

Dr. Simon Beáta

jegyző

1. *számú melléklet*

*2. számú melléklet*

***Zalaszentgrót Város Önkormányzat Képviselő-testületének***

***…/2015. (……) rendelete***

***a személyes gondoskodást nyújtó szociális ellátások***

***térítési díjairól szóló 5/2009. (III.24.) számú rendelet módosításáról***

Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében, valamint a szociális igazgatásról és szociális ellátásokról szóló 1993. évi III. törvény 92. § (1) bekezdés b) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 42. § 1. pontjában meghatározott feladatkörében eljárva a személyes gondoskodást nyújtó szociális ellátások térítési díjairól szóló 5/2009. (III. 24.) számú önkormányzati rendelet módosításáról a következőket rendeli el:

1. ***§***

A személyes gondoskodást nyújtó szociális ellátások térítési díjairól szóló 5/2009. (III. 24.) számú önkormányzati rendelet 1. számú melléklete helyébe e rendelet 1. számú melléklete lép.

1. ***§***

E rendelet a kihirdetését követő napon lép hatályba, és hatálybalépését követő napon hatályát veszti. Jelen rendeletmódosítás szerinti térítési díjat 2015. április 1-jétől kezdődően kell alkalmazni.

|  |  |
| --- | --- |
| **Baracskai József**  **polgármester** | **Dr. Simon Beáta**  **jegyző** |

A rendelet 2015. március …. napján került kihirdetésre.

Dr. Simon Beáta

jegyző

1. *sz. melléklet*

*a személyes gondoskodást nyújtó szociális ellátások*

*térítési díjairól szóló 5/2009. (III. 24.) számú rendelet módosításáról*

*szóló …./2015. (III...) számú rendelethez*

1. **Házi segítségnyújtás:**

Intézményi térítési díj egy gondozási órára megállapított összege: **125,-Ft**

1. **Étkeztetésért fizetendő személyi térítési díj**

Intézményi térítési díj napi összege: **bruttó 620,-Ft**

**Az étkeztetésért fizetendő személyi térítési díj csökkentési rendszere**

**Étkeztetés**

**(A díjak az ÁFA-t is tartalmazzák)**

|  |  |
| --- | --- |
| **Jövedelem nyugdíjminimum %-ához viszonyított nagysága** | **Fizetendő személyi térítési díj napi összege** |
| Jövedelem < öregségi nyugdíjminimum 200 %-a | **350,-Ft** |
| Jövedelem = öregségi nyugdíjminimum 200-300 %-a | **420,-Ft** |
| Jövedelem = öregségi nyugdíjminimum 300-400 %-a | **520,-Ft** |
| Jövedelem > öregségi nyugdíjminimum 400 %-a | **620,- Ft** |

1. **Étkezéshez kapcsolódó szállítási költség: 75,-Ft**
2. **Idősek nappali ellátása:**

Kizárólag napközbeni tartózkodást igénybe vevők díjának napi összege: **0,-Ft**