Szám: 1-4/2015.

7. napirendi pont anyaga

**E l ő t e r j e s z t é s**

Zalaszentgrót Város Önkormányzat Képviselő-testületének

2015. március 26-i rendes ülésére

**Tárgy:** Óvodai beiratkozás időpontja

**Tisztelt Képviselő-testület!**

A nemzeti köznevelésről szóló 2011. évi CXC. törvény (továbbiakban: Nkt.) 49. §-a értelmébenaz óvodai felvétel, illetőleg átvétel jelentkezés alapján történik. Az óvodába a gyermek – a törvényben foglalt kivétellel – harmadik életévének betöltése után vehető fel. A szülő gyermeke óvodai felvételét, átvételét bármikor kérheti, a gyermekek felvétele folyamatos. A gyermeket elsősorban abba az óvodába kell felvenni, átvenni, amelynek körzetében lakik vagy ahol szülője dolgozik. A felvételről, átvételről az óvodavezető dönt. Az óvoda ugyanakkor köteles felvenni, átvenni azt a gyermeket, aki életvitelszerűen az óvoda körzetében lakik. Az óvodába felvett gyermekek csoportba való beosztásáról a szülők és az óvodapedagógusok véleményének kikérése mellett az óvodavezető dönt.

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet (a továbbiakban: EMMI rendelet) 20. § (1) bekezdése alapján **az óvodai beiratkozásra a tárgyév április 20-a és május 20-a között kerül sor.** A fenntartó az óvodai beiratkozás idejéről, az óvodai jogviszony létesítésével összefüggő eljárásról, az óvodai felvétel tárgyában meghozott döntés és a jogorvoslat benyújtásának határidejéről közleményt vagy hirdetményt tesz közzé a helyben szokásos módon, a beiratkozás első határnapját megelőzően legalább harminc nappal.

A szülő az óvodai nevelésben történő részvételre jogszabály alapján kötelezett gyermekét köteles beíratni az önkormányzat által közzétett közleményben vagy hirdetményben meghatározott időpontban. A napi négy órában óvodai nevelésre kötelezett gyermek szülője, amennyiben gyermeke az óvodakötelezettségét külföldön teljesíti, köteles arról a beiratkozás idejének utolsó határnapját követő tizenöt napon belül írásban értesíteni a gyermek lakóhelye, annak hiányában tartózkodási helye szerint illetékes jegyzőt.

Az óvodai beiratkozáskor be kell mutatni a gyermek személyazonosítására alkalmas, a gyermek nevére kiállított személyi azonosítót és lakcímet igazoló hatósági igazolványt, továbbá a szülő személyi azonosító és lakcímet igazoló hatósági igazolványát.

Az óvoda vezetője az óvodai felvételi, átvételi kérelem elbírálásáról, a döntést megalapozó indokolással, a fellebbezésre vonatkozó tájékoztatással értesíti a szülőt, továbbá az óvodai nevelésre kötelezett gyermek felvétele, átvétele esetén indokolás nélkül értesíti az előző óvoda vezetőjét is.

Az óvoda vezetője a - Nkt. 45. § (10) bekezdése szerint - részére megküldött jegyzői nyilvántartás alapján értesíti a gyermek lakóhelye, ennek hiányában tartózkodási helye szerint illetékes települési önkormányzat jegyzőjét, ha a gyermeket az óvodába nem íratták be.

Az eddigi gyakorlat szerint az óvodai és általános iskolai felvétel egy időben valósult meg, amely viszont az idei évben nem oldható meg azonos időpontban. A Zala Megyei Kormányhivatal ugyanis a 2015/16. tanévre az első évfolyamosok beiratásának időpontját 2015. április 16-17. napjában határozta meg. Az EMMI rendelet 20. § (1) bekezdésének fényében – amely az óvodai beiratkozást az április 20. - május 20. napja közötti időintervallumban rögzíti, továbbá a fenntartó döntésének legalább harminc nappal meg kell előznie a beiratkozás első határnapját – 2015. április 29-30. napját javasolom a Zalaszentgróti Napköziotthonos Óvoda és Egységes Óvoda – bölcsőde köznevelési intézményben a 2015/2016. nevelési évre vonatkozóan a leendő óvodások beiratkozásának időpontjaként meghatározni.

A Humán Ügyek Bizottsága az előterjesztést a 2015. március 23-i ülésen tárgyalja és a bizottság határozata a testületi ülésen kerül ismertetésre.

Kérem a Tisztelt Képviselő-testületet, hogy az előterjesztés megvitatását követően fogadja el az alábbi határozati javaslatot.

**Határozati javaslat:**

Zalaszentgrót Város Önkormányzatának Képviselő-testülete a Zalaszentgróti Napköziotthonos Óvoda és Egységes Óvoda – bölcsőde köznevelési intézményben a 2015/2016. nevelési évre vonatkozóan a leendő óvodások beiratkozásának időpontjaként 2015. április 29-30. napját fogadja el.

A Képviselő-testület felhatalmazza a polgármestert, hogy a hirdetmény megjelenésével kapcsolatos intézkedéseket megtegye.

A Képviselő-testület felkéri a jegyzőt, hogy a Zalaszentgróti Napköziotthonos Óvoda és Egységes Óvoda – bölcsőde intézményvezetőjét a határozati kivonat egy példányának megküldésével a döntésről értesítse.

*Határidő:* azonnal

*Felelős:* Baracskai József polgármester

Dr. Simon Beáta jegyző

Zalaszentgrót, 2015. március 20.

|  |  |
| --- | --- |
|  | Baracskai József  polgármester |

A határozati javaslat a törvényességi

követelményeknek megfelel.

Dr. Simon Beáta

jegyző