Szám: 1-4/2015. 4. számú napirendi pont

**Előterjesztés**

Zalaszentgrót Város Önkormányzata Képviselő-testületének

2015. március 26-i rendes ülésére

**Tárgy:** Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendeletének módosítása

**Tisztelt Képviselő-testület!**

Zalaszentgrót Város Önkormányzata Képviselő-testületének jelenleg hatályos Szervezeti és Működési Szabályzatát (a továbbiakban: SZMSZ) a 25/2014. (XI. 28.) önkormányzati rendelet tartalmazza, amely az alábbiakban részletezett okok miatt kiegészítésre, illetve módosításra szorul:

Az SZMSZ 49. §-a tartalmazza a településrészi önkormányzat tagjainak választására vonatkozó szabályokat. Zalaszentgrót közigazgatási területén - az érintett városrészek lakosságának egyetértésével - Aranyod, Csáford, Kisszentgrót, Tüskeszentpéter, Zalakoppány, valamint Zalaudvarnok városrészekben településrészi önkormányzat működik. A településrészi önkormányzat 4 tagból álló testületként működik, vezetője kizárólag képviselő lehet. A részönkormányzat vezetőjére előzetesen a polgármester tesz javaslatot. A lakossági fórum résztvevői részönkormányzat vezetőnek más képviselőt is jelölhetnek, melyhez a jelenlévők 20 %-ának, de legkevesebb tizenöt főnek az ajánlása szükséges. A részönkormányzati tagokat a lakossági fórum résztvevői jelölik. A jelöléshez a jelenlévők 20 %-ának ajánlása szükséges.

A részönkormányzat vezetője és tagjai azok a személyek lesznek, akik a nyílt szavazás során a megválasztható személyek száma szerinti legtöbb szavazatot kapják. Szavazategyenlőség esetén a tisztségről sorsolás útján kell dönteni. A megválasztott településrészi önkormányzat vezetőjéről és tagjairól a megválasztásukat követően a képviselő-testület határozatban rendelkezik, melyet követően a tagok a képviselő-testület előtt esküt tesznek. Ezen szabályok már a korábbi, 2013. március 30-án hatályba lépett SZMSZ-ben is hasonlóan kerületek rögzítésre.

Magyarország helyi önkormányzatairól szóló 2011. évi CLXXXIX. törvény (a továbbiakban Mötv.) a településrészi önkormányzat vonatozásában elég szűkre szabottan tartalmaz előírásokat. Az Mötv. 62. §-a főbb szabályként kizárólag arról rendelkezik, hogy a képviselő-testület – **szervezeti és működési szabályzatában meghatározottak szerint** – valamely településrész sajátos érdekeinek képviseletére településrészi önkormányzatot (részönkormányzat) hozhat létre települési képviselőkből és más, az adott településrészen élő választópolgárokból. A részönkormányzat szervezetére, működésére és ***tagjaira – az e §-ban foglalt eltérésekkel – a bizottságokra vonatkozó szabályokat kell alkalmazni.***

A Mötv. 2013. január 1-től hatályos szabályai értelmében az önkormányzatok a szervezeti működési szabályzatban rögzíthetik a településrészi önkormányzatokra vonatkozó elképzeléseiket, melynek során diszkrecionális jogkörben jogosult az önkormányzat saját szabályrendszer kidolgozására. A Mötv. a bizottság elnökére és tagjaira vonatkozóan kimondja, hogy a ***bizottság elnökét és – az elnökkel együtt számított – tagjainak több mint a felét az önkormányzati képviselők közül kell választani. Nem lehet a bizottság elnöke vagy tagja a polgármester.***

A törvényben kapott jogalkotási felhatalmazás értelmében tehát a képviselő-testület az SZMSZ-ben rögzítheti a településrészi önkormányzatokra vonatkozó rendelkezéseit, mely felhatalmazás kereteinél azonban nem hagyható figyelmen kívül a bizottságra vonatkozó törvényi szabályozás. A jelenlegi szabályozásunk vonatkozásában a jogalkotási felhatalmazás adta keret és a kötelezően figyelembe veendő törvényi rendelkezés összhangjának a biztosítása érdekében többször egyeztettünk mind a területi, mind a központi szervezetek illetékes kollégáival. Külön figyelmet fordítottunk a megbeszélés során a részönkormányzatokat létrehozó településeknél alkalmazott jelenlegi joggyakorlatra is, amely alapján az az álláspont alakult ki, hogy a parlament elé benyújtott a településrészi érdekek fokozottabb érvényesítéséről szóló T/2325. számú törvényjavaslat elfogadásával nem lenne indokolt a helyi rendelet előírásának módosítása.

A javaslat tárgyi ügyben alkalmazandó változása a Mötv. 62. (5) bekezdéseit érinti, mely szerint *„(5) A részönkormányzat szervezetére és működésére – az e §-ban foglalt eltérésekkel – a bizottságokra vonatkozó szabályokat kell alkalmazni. ”* A módosító javaslat tehát megszünteti a képviselő-testület bizottságaira vonatkozó háttérszabályozás alkalmazását a településrészi önkormányzatok tagjaira vonatkozóan, azaz a jövőben a településrészi érdekek fokozottabb érvényesítése érdekében nem kellene többségben lenniük a megválasztott települési képviselőknek a településrészen élő választópolgár tagok rovására. A benyújtott törvényjavaslat ezidáig még tárgysorozatba sem került felvételre, ezért a fentiekben részletezettek okán törvényi kötelezettség a helyi rendelet kiegészítése a jelenlegi törvényi előírásoknak megfelelően.

A településrészi önkormányzatok vonatkozásában tehát biztosítani szükséges a tagi összetétel vonatkozásában azon előírást, hogy a részönkormányzati testületben a képviselő tagok száma meg kell, hogy haladja a nem képviselő tagok számát. A jelenlegi rendszerben tehát a részönkormányzati testületek létszámát fel kell emelni 7 főre és a további 3 főt a települési képviselők tagjai sorából kell meghatározni.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett módosítása igazodik a központi jogszabályokhoz. Az adminisztratív terhek a rendelet módosítását követően nem változnak. A rendelet módosítása környezeti és egészségi hatással nem jár.

A rendelet megalkotásának szükségessége, a jogalkotás elmaradásának várható következményei:

A hatályos jogszabályoknak megfelelő pontosító és kiegészítő rendelkezések beépítése indokolttá teszik a rendeletmódosítást. A helyi rendeleti szabályozás központi jogszabályokhoz való igazításának elmaradása esetén a helyi rendelet szövegezése és a központi jogszabály közti összhang hiánya okán törvénysértő állapot keletkezne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek vonatkozásában fontos megemlíteni, hogy amennyiben a képviselő-testület a kiegészített településrészi önkormányzatok képviselő tagjai részére kíván tiszteletdíjat meghatározni, úgy annak költségvetési fedezetét biztosítani szükséges.

A fentiek alapján javaslom Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendeletének módosítását.

A Pénzügyi és Ügyrendi Bizottság az előterjesztést a 2015. március 23-i ülésen tárgyalja és a bizottság határozata a testületi ülésen kerül ismertetésre.

Kérem a Tisztelt Képviselő-testületet, hogy az előterjesztést szíveskedjen megtárgyalni, és a módosító rendelettervezetet az 1. számú melléklet szerinti tartalommal elfogadni.

**Zalaszentgrót**, 2015. március 19.

**Baracskai József**

polgármester

Az előterjesztés a törvényességi előírásoknak megfelel.

**Dr. Simon Beáta**

jegyző

1. számú melléklet

**Zalaszentgrót Város Önkormányzata Képviselő-testületének**

**...../2015. (... . ...) önkormányzati rendelet tervezete**

**a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról**

Zalaszentgrót Város Önkormányzatának Képviselő-testülete a Magyarország Alaptörvénye 32. cikk (2) bekezdésében meghatározott eredeti jogalkotási hatáskörében, a Magyarország helyi önkormányzatairól szóló 2011. évi CLXXXIX. törvény 42. § 2. pontjában meghatározott feladatkörében eljárva a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról a következőket rendeli el:

**1. §**

A Szervezeti és Működési Szabályzatáról szóló 25/2014. (XI. 28.) önkormányzati rendelet (a továbbiakban SZMSZ) 49. § (3)-(4) és (6)-(8) bekezdése helyébe a következő rendelkezés lép:

49. §

(3) A településrészi önkormányzat 7 - 4 fő települési képviselő és 3 fő adott településrészen élő választópolgár - tagból álló testületként működik, vezetője kizárólag települési képviselő lehet.

(4) A részönkormányzat vezetőjének és az adott településrészen élő választópolgár tagjainak jelölésére a képviselő-testület alakuló ülését, valamint a megtartására okot adó körülmény felmerülését követő 90 napon belül megtartott lakossági fórumon kerül sor.

(6) A településrészi részönkormányzat nem képviselő-testületi tagjait a lakossági fórum résztvevői jelölik. A jelöléshez a jelenlévők 20 %-ának ajánlása szükséges.

(7) A részönkormányzat vezetője és nem képviselő-testületi tagjai tekintetében jelöltek azok a személyek lesznek, akik a nyílt szavazás során a legtöbb szavazatot kapják. Szavazategyenlőség esetén sorsolás útján kell dönteni.

(8) A polgármesternek a településrészi önkormányzat vezetőjére és tagjaira vonatkozó, a lakossági fórum jelölését is tartalmazó javaslatáról a képviselő-testület dönt, melyet követően a nem képviselő-testületi tagok a képviselő-testület előtt esküt tesznek.

**2. §**

E rendelet a kihirdetését követő napon lép hatályba és a hatályba lépését követő napon hatályát veszti.

**Baracskai József**  **Dr. Simon Beáta**

polgármester jegyző

A rendelet 2015. március.... napján kihirdetésre került.

**Dr. Simon Beáta**

jegyző