Szám: 1-4/2015. 3. számú napirendi pont

**ELŐTERJESZTÉS**

**Zalaszentgrót Város Önkormányzata Képviselő-testületének**

**2015. március 26-i rendes ülésére**

**Tárgy:** Az egyes szociális ellátásokról és szolgáltatásokról szóló önkormányzati rendelet módosítása

**Tisztelt Képviselő-testület!**

Zalaszentgrót Város Önkormányzatának Képviselő-testülete 2015. február 12-i ülésén fogadta el az egyes szociális ellátásokról és szolgáltatásokról szóló 4/2015. (II.13.) számú önkormányzati rendeletét. A rendelet 2015. március 1-től lépett hatályba.

A segélyezési rendszer március 1-jétől hatályos átalakításával a méltányossági ápolási díj az önkormányzatok által nyújtott települési támogatásba olvadt bele, ami azt jelentette, hogy a korábban méltányossági ápolási díjban részesülők elveszítették azon jogosítványaikat, hogy hozzátartozójuk gondozása által a munkájuk szolgálati időnek minősüljön, a nyugdíjak számításánál pedig figyelembe vegyék az ápolással töltött éveket, továbbá egészségügyi ellátásra is jogosultak legyenek. Ezen jogszabályi hiányosságot kívánta orvosolni a 2015. március 1-től hatályos az egyes szociális és gyermekvédelmi, gyermekjóléti tárgyú kormányrendeleteknek a segélyezési rendszer átalakításával összefüggő módosításáról szóló 24/2015 (II.20.) Kormány rendelet 25.§ (5) bekezdésével, a pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III.27.) Kormány rendeletbe beiktatott új a 66.§.(5) bekezdése, melyek szerint:

„A 18. életévét betöltött tartósan beteg hozzátartozójának ápolását, gondozását végző személy részére megállapított települési támogatás - ideértve az Szt. 2015. február 28-án hatályos 43/B. §-a alapján 2015. március 1-jét megelőző kezdő időponttal megállapított, és 2015. március 1-jétől települési támogatásként nyújtott méltányossági ápolási díjat is - a társadalombiztosítási tárgyú jogszabályok alkalmazásában ápolási díjnak minősül, ha az ellátás önkormányzati rendeletben szabályozott havi összege eléri az Szt. 2015. február 28-án hatályos 44. § (1) bekezdés d) pontja szerinti mértéket.”

Fentiek alapján a 18. életévét betöltött, tartósan beteg hozzátartozóját gondozó személy részére megállapított támogatás a társadalombiztosítási tárgyú jogszabályok tekintetében továbbra is ápolási díjnak minősül majd, amennyiben az ellátás havi összege eléri az ápolási díj alapösszegének 80 százalékát.

Az ápolási díj 2015.évi alapösszegéről Magyarország 2015. évi központi költségvetéséről szóló 2014.évi C. törvény 64.§(2) bekezdés c) pontja rendelkezik. Ez alapján az ápolási díj havi alapösszege a 2015. évben 29 500 forint.

Ennek 80%-a 23.600 Ft, amelyből a járulékok levonása után az ügyfél 21.240 Ft-os összegű támogatásra lenne jogosult.

A rendelet módosítása azért szükséges, mivel a korábban rendelkezésre álló információk alapján a Képviselő-testület által elfogadott és jelenleg hatályban lévő helyi önkormányzati rendelet 10.§. (5) bekezdése rendelkezik az ápoláshoz kapcsolódó rendszeres települési támogatás havi mértékéről, amely jelenleg az öregségi nyugdíj mindenkori legkisebb összege 80%-ának megfelelő összegben lett meghatározva, ez 22.800 Ft-ot jelent. Ennek az összegnek a megemelése szükséges 23.600 Ft-ra, hogy ezen ellátásban részesülők a korábbi jogosultságokat megszerezhessék, vagyis hogy szolgálati időnek minősüljön a hozzátartozó ápolása és egészségügyi ellátásra is jogosultságot szerezhessenek.

A tervezésnél 2015. március hónaptól 18 főre lett az ellátás számítva, ebből jelenleg 6 kérelem van folyamatban, a járástól kapott információk alapján 1 fő átkerült hozzájuk és ápolási díj lett részére megállapítva. Szintén 1 fő foglalkoztatás helyettesítő támogatás megállapítását kérte, 7 fő az, akinek még 2015. február 28-án jogszabályi változás miatt meg lett szüntetve az ellátás és akikre még számítani lehet, hogy újra kérni fogják a megállapítást.

A rendelet módosítása által jelentkező 800 Ft-os többletkiadás igénylőnként lényegesen nem befolyásolja a korábbi tervezést a pénzügyi feltételek rendelkezésre állnak.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

**A rendelettervezet jelentősnek ítélt hatásai:**

A társadalmi és gazdasági hatásvizsgálat kapcsán megállapítható, hogy a rendelet módosítás-tervezete igazodik a központi jogszabályokhoz.

A környezeti és egészségügyi következmény, illetőleg adminisztratív terheket befolyásoló hatás a jelen rendeletalkotással érintett tárgyban nem realizálható.

**A rendelet megalkotásának szükségessége, a jogalkotás elmaradásának várható következményei:**

Az Sztv.-ben lévő felhatalmazás alapján az önkormányzatnak rendeletalkotási lehetősége van az ápolási díj vonatkozásában, mely indokolttá teszi a módosító rendelet megalkotását. A rendeletalkotás elmaradása esetén az ellátottak korábbi jogosultságai megszűnnének és az önkormányzat által csupán egy rendszeres pénzbeli ellátás biztosítására kapnának lehetőséget, tehát több rászoruló személy nem lenne jogosult szolgálati időre és egészségügyi ellátásra, ezért ennek megoldására más lehetőséget kellene keresniük, esetleg munkaviszonyt létesíteniük, de az ápolásra szoruló hozzátartozó 24 órás ellátása akkor megoldatlan maradna.

**A rendelet alkalmazásához szükséges személyi, szervezeti, tárgyi és pénzügyi feltételek:**

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak. Tehát nem keletkeztet többletfeltételeket a korábbiakhoz képest.

A fentiek és az indokolásban foglaltak alapján javaslom az egyes szociális ellátásokról és szolgáltatásokról szóló 4/2015. (II. 13.) önkormányzati rendelet módosítását, amely módosító rendelet-tervezet jelen előterjesztés 1. számú mellékletét képezi.

A Szociális Bizottság az előterjesztést a 2015. március 19-i ülésén megtárgyalta és a 9/2015 (III.19.) számú határozatával egyhangúan elfogadta, a Képviselő-testületnek is elfogadásra javasolja.

A Pénzügyi és Ügyrendi Bizottság az előterjesztést a 2015. március 23-i ülésen tárgyalja és a bizottság határozata a testületi ülésen kerül ismertetésre.

Kérem a tisztelt Képviselő-testületet, hogy a rendelet-tervezetet szíveskedjen megtárgyalni, s annak képviselő-testületi elfogadását támogatásával biztosítani.

**Zalaszentgrót**, 2015. március 20.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásnak megfelel.

|  |  |
| --- | --- |
|  | **Dr. Simon Beáta**  jegyző |

*1. sz. melléklet*

***Zalaszentgrót Város Önkormányzat Képviselő-testületének …/2015. (……) számú önkormányzati rendelet-tervezete az egyes szociális ellátásokról és szolgáltatásokról szóló 4/2015. (II. 13.) számú önkormányzati rendeletének módosításáról.***

Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében és a szociális igazgatásról és szociális ellátásokról szóló 1993. évi III. törvény 92. § (1) bekezdésében, valamint 132. § (4) bekezdésének g) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 8a. pontjában meghatározott feladatkörében eljárva az egyes szociális ellátásokról és szolgáltatásokról szóló 4/2015.(II.13.) rendelet módosításáról a következőket rendeli el.

1. ***§***

Az egyes szociális ellátási formák szabályozásáról szóló 4/2015. (II. 13.) számú önkormányzati rendelet 10. § (5) bekezdés a „az öregségi nyugdíj mindenkori legkisebb összege 80%-ának” szövegrész helyébe a „az ápolási díj alapösszege 80%-ának” szövegrész lép.

***Záró rendelkezések***

1. ***§***

(1) E rendelet a kihirdetését követő napon lép hatályba és rendelkezéseit a folyamatban lévő ügyekben is alkalmazni kell.

(2) E rendelet a hatályba lépését követő napon hatályát veszti.

**Baracskai József Dr. Simon Beáta**

polgármester jegyző

A rendelet 2015. …………………... napján került kihirdetésre.

**Dr. Simon Beáta**

jegyző