Szám: 1-4/2015.

10. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2015. március 26-i rendes ülésére**

**Tárgy:** Együttműködési megállapodás kötése a Zalaszentgróti Városvédő Polgárőr Egyesülettel

**Tisztelt Képviselő-testület!**

A Zalaszentgróti Városvédő Polgárőr Egyesület (székhely: 8790 Zalaszentgrót, Batthyány u. 15., adószám: 18624511-1-20) – Karancz Zoltán elnök vezetésével – 2014. július 18-án alakult. Az Egyesület alapszabályban foglalt célja a helyi közrend és közbiztonság védelme, valamint a bűnmegelőzésben való közreműködés érdekében közterületi járőrszolgálat, figyelőszolgálat, a közúti baleset helyszínén, valamint köznevelési-közoktatási intézmények közvetlen közelében jelzőőri tevékenység ellátása.

Az Egyesület továbbá törekszik az alábbi feladatok ellátására: közreműködés a katasztrófákra történő felkészülés, a katasztrófák elleni védekezés és a helyreállítás, újjáépítés feladataiban, a környezet- és természetvédelemi tevékenység támogatásában, a rendezvény helyszínének biztosításában, az együttműködő szervek szakmai tevékenységének segítésében, valamint az Egyesület feladataival összefüggő oktatási, kulturális, ismeretterjesztő tevékenység ellátása.

A polgárőrség tagjai olyan civilek, akik a polgárőr mozgalom alapelveivel egyetértve a törvényességre törekedve, anyagi ellenszolgáltatás nélkül, saját szabadidejűket feláldozva végzik munkájukat a közösség érdekében. A szervezet fő célja a közterületi bűnözés megelőzése, ugyanakkor figyelmük kiterjed a környezet és természetvédelemre is.

A polgárőrségről és a polgárőri tevékenységről szóló 2011. évi CLXV. törvény 6. § (1) bekezdése rögzíti, hogy a polgárőr szervezet tevékenysége során kölcsönösen együttműködik – többek között – az állami és önkormányzati szervezetekkel. Az együttműködés tartalmát a felek írásbeli együttműködési megállapodásban rögzíthetik.

A jelen előterjesztéshez csatolt együttműködési megállapodás-tervezet megkötésének célja a Zalaszentgróti Városvédő Polgárőr Egyesület fokozottabb bevonása a város közterületi rendjének fenntartásába, továbbá a bűnmegelőzési, vagyonvédelmi tevékenység kiszélesítése, a szükséges koordináció megteremtése, mindezeken keresztül a lakosság biztonságérzetének növelése.

A Pénzügyi és Ügyrendi Bizottság az előterjesztést a 2015. március 23-i ülésen tárgyalja és a bizottság határozata a testületi ülésen kerül ismertetésre.

Kérem a Tisztelt Képviselő-testületet, hogy a csatolt együttműködési megállapodás megkötését támogatni szíveskedjen.

**Határozati javaslat:**

Zalaszentgrót Város Önkormányzatának Képviselő-testülete hozzájárul a Zalaszentgróti Városvédő Polgárőr Egyesülettel (székhely: 8790 Zalaszentgrót, Batthyány u. 15., adószám: 18624511-1-20, képviseli Karancz Zoltán elnök) történő együttműködési megállapodás megkötéséhez az előterjesztés 1. számú melléklete szerinti formában és tartalommal.

A Képviselő-testület felhatalmazza a polgármestert az együttműködési megállapodás aláírására.

A Képviselő-testület felkéri a jegyzőt, hogy a Zalaszentgróti Városvédő Polgárőr Egyesület elnökét a döntésről a határozati kivonat egy példányának megküldésével értesítse.

*Határidő:* 2015. április 15.

*Felelős:* Baracskai József polgármester

Dr. Simon Beáta jegyző

Zalaszentgrót, 2015. március 20.

Baracskai József

polgármester

A határozati javaslat a törvényességi követelményeknek megfelel.

Dr. Simon Beáta

jegyző

1. *sz. melléklet*

**EGYÜTTMŰKÖDÉSI MEGÁLLAPODÁS (Tervezet)**

amely létrejött egyrészről

Név: **Zalaszentgrót Város Önkormányzata**

Székhely: 8790 Zalaszentgrót, Dózsa György u. 1.

Adószáma: 15734398-2-20

KSH kódja: 15734398-8411-321-20

Törzsszáma: 734390

Bankszámlaszáma: 11749053-15432443 OTP Bank Nyrt. Zalaszentgróti Fiók

Képviseli: Baracskai József polgármester

mint önkormányzat (a továbbiakban: Önkormányzat)

másrészről

Név: **Zalaszentgróti Városvédő Polgárőr Egyesület**

Székhely: 8790 Zalaszentgrót, Batthyány u. 15.

Adószáma: 18624511-1-20

Bankszámlaszáma: 75500320-11037754 Zalavölgye Takarékszövetkezet

Képviseli: Karancz Zoltán elnök

mint egyesület (a továbbiakban: Egyesület)

– Önkormányzat és Egyesület a továbbiakban együttesen: Felek – között a Zalaszentgrót Város területén folyó polgárőr tevékenység támogatására az alulírott helyen és napon az alábbi feltételekkel, a következő jogok elismerésével, kötelezettségek vállalásával.

**Az együttműködés célja:**

Az Egyesület fokozottabb bevonása a város közterületi rendjének fenntartására irányuló közterületi munkába. Ennek során érvényesíteni kell a bűnmegelőzési, baleset-megelőzési, vagyonvédelmi, kábítószer-megelőzési, gyermek- és ifjúságvédelmi, környezetvédelmi, katasztrófa-elhárítási feladatokat.

További cél a város közbiztonsága, közrendje és közlekedése biztonságának javítása, a lakosság biztonságérzetének növelése.

**A megállapodás jogi alapja:**

* Magyarország helyi önkormányzatairól szóló 2011. évi CLXXXIX. törvény;
* Az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény;
* A polgárőrségről és a polgárőri tevékenység szabályairól szóló 2011. évi CLXV. törvény.

**I.**

**AZ EGYÜTTMŰKÖDÉS ALAPELVEI**

1. Jelen együttműködési megállapodás megkötésének fő célja az Önkormányzat és az Egyesület tevékenységének összehangolása, a város közbiztonságának javítása és a bűnüldözés elősegítése.
2. A Felek a törvényesség és az önállóság alapján, egymás kölcsönös elismerésével és tiszteletben tartásával működnek együtt, egymás önállóságát nem korlátozzák.
3. A Felek tudomásul veszik, hogy a polgárőr mozgalmat az önkéntesség, az emberi jogok messzemenő tiszteletben tartása, az ellenszolgáltatás nélkül végzett közösségi tevékenység, a bizalomra épülő felelősségvállalás jellemzi.
4. A Felek a bűnözés elleni fellépés, a bűnmegelőzés, a közterületek rendje, a család-, a gyermek- és ifjúságvédelem, a közúti közlekedési baleset-megelőzés, a vagyonvédelem és a természet károsítás terén, valamint a kábítószer fogyasztása elleni küzdelemben közös érdeküket kifejezve kötelezettségeket vállalnak.

**II.**

**A FELEK ÁLTAL VÁLLALT KÖTELEZETTSÉGEK**

1. **Az Önkormányzat vállalja:**
   1. Folyamatosan figyelemmel kíséri az Egyesület munkáját.
   2. Az Önkormányzat által az Egyesület közreműködésével biztosítani kívánt városi, illetőleg részönkormányzati rendezvények előtt legalább 10 nappal korábban értesíti az Egyesület vezetőségét.
   3. A közbiztonsággal kapcsolatos, különösen jelen együttműködési megállapodás I/4. pontjában felsorolt közbiztonsági részterületekre vonatkozó tapasztalatairól, észrevételeiről, az Egyesülettől igényelt segítségnyújtásról írásban tájékoztatja az Egyesületet.
   4. Lehetőséget biztosít az Egyesület részére a hivatalos önkormányzati honlapon az Egyesület működését érintő információk, felhívások megjelentetésére.
   5. Népszerűsíti az Egyesület tevékenységét, eredményeit a helyi közbiztonsági propaganda-tevékenység keretében a helyi médiában.
   6. Szükség esetén biztosítja az Internet-elérést az Egyesület székhelyén.
   7. Segítséget nyújt az Egyesület iratainak másolásában, kiadványainak elkészítésében, az Egyesület igénye alapján a pénzügyi elszámolások elkészítésében.
   8. A vele együttműködő Egyesületnek a közös feladatok megvalósításához költségvetési helyzete függvényében évente anyagi támogatást nyújt és segíti szakmai tevékenységét, képzési programokban való részvételét.
   9. Igény esetén segítséget nyújt az Egyesület pályázati tevékenységéhez, biztosítja az önkormányzati ajánlást, valamint amennyiben a pályázati kiírás lehetővé teszi, megfontolja a közös pályázat benyújtását, az önrész vállalásával.
   10. Igény esetén biztosítja az Önkormányzat kizárólagos tulajdonában álló gépjármű használatát térítés ellenében, külön megállapodásban rögzített feltétekkel.

**6. Az Egyesület vállalja:**

* 1. Az Egyesület vállalja, hogy az Alapszabályában, valamint a törvényben meghatározott célok érdekében, az Önkormányzattal együttműködve, a polgárőr eszközrendszer igénybevételével, a polgárőr szolgálat szabályai szerint polgárőr tevékenységet fejt ki.
  2. Az Egyesület vállalja, hogy közreműködik a közrend, közbiztonság fenntartásával kapcsolatos segítségnyújtásban, a vagyonvédelemből, az állampolgárok védelméből, a bűnmegelőzésből, a környezet- és természetvédelemből, a katasztrófavédelemből, továbbá az önkormányzati és sportrendezvények biztosításából adódó feladatok megvalósításában a rendőrséggel együttműködve.
  3. Az Egyesület vállalja, hogy az Alapszabályában meghatározott működési területen legalább havi 24 óra időtartamban közterületi járőrszolgálatot lát el.
  4. Az önállóan végzett tevékenysége során az Egyesület az alábbi területekre fordít kiemelt figyelmet:

1. a rendőri tevékenység segítésére a közterületi járőrszolgálat folyamán,
2. a lakókörnyezetekben a közterületen és a közterületről elkövetett bűncselekmények megelőzésére, figyelő-jelző szolgálat ellátására,
3. a gyermekintézmények (óvoda, iskola) és a játszóterek körzetében a gyermekek sérelmére irányuló bűncselekmények és balesetek megelőzésére, különös tekintettel a gyermekintézmények körzetében a balesetek megelőzésére az iskolakezdést követő 30 napban a rendőrséggel együttműködve,
4. különösen hétvégén éjszaka a közintézmények, üzletek zártságának ellenőrzésére, és az esetlegesen szolgálatban lévő éjjeliőrökkel, portásokkal való folyamatos kapcsolattartásra.
   1. Gondoskodik arról, hogy az Egyesület tagjaitól illetéktelen személyek információkat, adatokat ne szerezhessenek.
   2. Felkérésre részt vesz az Önkormányzat által biztosítani kívánt városi és részönkormányzati rendezvényeken, melyekről legalább 10 nappal korábban hivatalosan tudomást szerez.

Tárgyak, javak őrzését az Egyesület nem vállalja, a rendezvények idején mások tulajdonában lévő eszközökért nem vállal felelősséget. A rendezvények során sem a meghívott vendégek részére, sem magánszemély részére személyi védelmet az alapszabály rendelkezéseinek megfelelően az Egyesület nem biztosíthat.

* 1. Kiemelt figyelmet fordít egyes bűncselekmények, különösen a gépjárművekkel kapcsolatos bűncselekmények, a betöréses lopások, a színesfémlopások, a kerékpár lopások megelőzésére, a kábítószerrel kapcsolatos bűncselekményekre, a gyermek- és fiatalkorúak közbiztonságot veszélyeztető csoportosulásaira.
  2. Közreműködik az Önkormányzat és a lakosság közötti bizalom erősítésében, a helyi közbiztonság közösségi védelmének megteremtésében.
  3. Katasztrófahelyzet esetén közreműködik a katasztrófahelyzet elhárításában, a káros következmények enyhítésében, felszámolásában, továbbá a kárt szenvedettek segítésében.
  4. Vagyontárgyakat és környezeti elemeket veszélyeztető események észlelése esetén a rendőrséget azonnal értesíti, az események felderítésében közreműködik, az eseményekről, a megtett intézkedésekről szükség szerint tájékoztatja az Önkormányzatot.
  5. Az Egyesület vállalja, hogy az Önkormányzat által az Egyesület részére biztosított információkat az együttműködés elősegítése és a feladatok végrehajtása érdekében hasznosítja, továbbá az Önkormányzat által szervezett - a polgárőrséggel kapcsolatos - fórumokon részt vesz.
  6. Figyelemmel kíséri azokat a helyi rendeleteket, jogszabályokat, amelyek elősegítik a jelen megállapodásban rögzített feladatok hatékony elvégzését.
  7. Javaslatot tesz az Önkormányzat felé - jelen megállapodás és a vonatkozó jogszabályi rendelkezések keretei között - az együttműködéssel érintett feladatokkal kapcsolatos, az Önkormányzat hatáskörébe tartozó döntések meghozatalára.
  8. Az Önkormányzattól kapott támogatásokkal az Önkormányzat mindenkor hatályos költségvetési rendeletében foglaltak szerint a tárgyévet követő év január 31-ig elszámol.
  9. Az Egyesület vállalja, hogy feladatait a Zala Megyei Polgárőr Szövetség és a Zala Megyei Rendőr-főkapitányság között létrejött megállapodás iránymutatása szerint végzi.

**III.**

**A MEGÁLLAPODÁS EGYÉB ELEMEI**

1. **Jelen együttműködési megállapodás fennállása alatt a Felek kapcsolattartói:**

7.1. Az Önkormányzat részéről:

Név: Baracskai József polgármester

Telefon: 83/562-962

E-mail: [polgarmester@zalaszentgrot.hu](mailto:polgarmester@zalaszentgrot.hu)

7.2. Az Egyesület részéről:

Név: dr. Csarmasz Emese titkár

Telefon: 30/636-7030

E-mail: [polgarorseg@zalaszentgrot.hu](mailto:polgarorseg@zalaszentgrot.hu)

1. A Felek szükség szerint közösen áttekintik és értékelik az együttműködési megállapodásban foglaltak teljesítését és megvalósulásának tapasztalatait. Ennek megfelelően döntenek a jelen megállapodás szükség szerinti módosításáról.
2. Az Egyesület jelen együttműködési megállapodás aláírásával egyidejűleg kijelenti, hogy a polgárőrségről és a polgárőri tevékenység szabályairól szóló 2011. évi CLXV. törvény 4. § (1) bekezdésének megfelelően együttműködési megállapodást kötött a Zala Megyei Rendőr-főkapitánysággal és tagja az Országos Polgárőr Szövetségnek.
3. Az Egyesület hozzájárul ahhoz, hogy az Önkormányzat az Egyesület munkájáról szóló nyilvántartásból tájékozódjon.
4. Jelen együttműködési megállapodás az aláírásával egyidejűleg lép hatályba és határozatlan időre szól, azt a Felek közös megegyezéssel bármikor megszüntethetik.
5. Az együttműködési megállapodást bármelyik fél három hónapos határidővel bármikor, a másik Félhez intézett – indokolást is tartalmazó – irattal egyoldalúan felmondhatja.
6. Jelen együttműködési megállapodás megszűnik, ha az Egyesület és a Zala Megyei Rendőr-főkapitányság közötti együttműködési megállapodás bármely okból kifolyólag hatályát veszti, továbbá abban az esetben, ha az Egyesület kiválik az Országos Polgárőr Szövetség tagjai közül.
7. A megállapodásban nem szabályozott kérdésekben a mindenkor hatályos Ptk. vonatkozó rendelkezései az irányadók.

Jelen együttműködési megállapodást a Felek a megállapodás áttanulmányozása, értelmezése és megértése után, mint akaratukkal mindenben megegyezőt, jóváhagyólag írták alá.

**Zalaszentgrót,** 2015. ………. hó …. napján

|  |  |  |
| --- | --- | --- |
| Önkormányzat részéről |  | Egyesület részéről |
|  |  |  |
|  |  |  |
| Baracskai József  Polgármester |  | Karancz Zoltán  Elnök |